和東坡惠州梅花三疊  其三
作者：方一夔
朝代：宋

paragraphs: 白鶴峯頭荔子村，誰喚東坡半死魂。
作詩惱花太愁絕，雲月黯黯天昏昏。
欲教綺語洗蠻瘴，不使冠服棲邱園。
海山淮水隔萬里，十年契闊陳寒溫。
老仙不食烟火味，曉隨鴉餐暘谷暾。
此花亦解慰流落，如在玉堂西掖門。
自從三疊振絕響，澹然相對俱忘言。
我來戲譜不調曲，時有問字爭芳樽。